I de füfzger und sächzger Jahr händ Filmschtar z'Italie und z'Amerika Hoochkonjunktur gha mit Doppeliniziale. DeeDee  isch Doris Day gsii, d'ZeeZee d'Claudia Cardinale und d'BeeBee d'Brigit Bardo. Au z'Dinert hät jede d'BeeBee gkännt. Das isch aber nid d'Brischit Bardo gsii, sondern d'Berta Büechi. Und eso hät si au uusgsee. Ebä, nid wie d'Bardo.  Gwonnt hät sie am Zälgliwäg, imene chliine Hüüsli - oder besser gseit imene Huusteil wo aapouwe gsii isch am Grosser sis Wohnhuus, wo au gliichziitig s'Büro vo dem ODAG gsii isch.  Jäso, Ihr wüssed gar nid, wo'd ODAG gsii isch…! Deet, wo hüt s'Noteredörfli schtaat, hät  sich früehner s'Gländ vo de ODAG, de "Obschtverwertung Dinhard AG" erschtreckt. Im zweiesächzgi, wo mir uf Dinert cho sind, hät d'Moschti no zur Hauptsach ihres Gält mit Moscht gmacht. Es hät deet e mehreri Meter langi Abfüll-Aalaag gha, wo d'Fläsche gfüllt und ettiggetiert worde sind. Dezu häts au en Landwirtschaftsbetriib gha mit e paar Chüe, emene Ross und - nid z'vergässe - am Bärri, emene Riiseviich vo-me-ne Bernhardiiner.